ย้อนรอย 5 เหตุวินาศกรรมช็อกโลก สังหารหมู่น้ำมือมนุษย์
ปัง ปัง ปัง เสียงกราดยิงดังสนั่นในร้านอาหารและโรงละครบาตากล็อง ทางฝั่งตะวันออกของกรุงปารีส ผู้คนค่อยๆ ล้มลงหลังสิ้นเสียงปืน ในขณะเดียวกันได้มีเสียงตูม ของระเบิด กลบเสียงเชียร์ฟุตบอลแมตช์ระดับชาติระหว่างฝรั่งเศสกับเยอรมนี ฝุ่นควันตลบอบอวลไปทั่วพื้นที่ เหตุสะเทือนขวัญครั้งร้ายแรงที่สุดในรอบ 70 ปีของฝรั่งเศสได้อุบัติขึ้นอีกครั้ง และในครั้งนี้มีผู้เสียชีวิตอย่างน้อย 153 ศพ ซึ่งการก่อเหตุวินาศกรรมเช่นนี้ ไม่ได้เกิดขึ้นเป็นครั้งแรกของโลก แต่ยังมีอีกหลากหลายเหตุการณ์ที่ถูกจารึกไว้บนหน้าประวัติศาสตร์ รวมไปถึงความทรงจำของคนทั่วโลก,ทีมข่าวเฉพาะกิจไทยรัฐออนไลน์, ขอย้อนรำลึกการก่อการร้าย และเหตุวินาศกรรมสุดสะเทือนขวัญ ที่เชื่อว่าคนทั้งโลกยังจดจำฝังใจแบบไม่มีวันลืมเลือน จะมีเหตุการณ์ใดบ้าง ลองติดตามกันได้ที่นี่,9/11 อัลกออิดะห์ จี้ อากาศยานพุ่งชนตึกแฝดเวิลด์เทรดฯ ถล่ม,เหตุการณ์แรกที่จะพาไปย้อนรอยนั้น ถือเป็นเรื่องช็อกระดับโลกไม่มีใครไม่รู้จัก เพราะเมื่อ 14 ปีที่แล้ว ในวันที่ 11 ก.ย. 2544 หรือที่เรียกกันว่า ,เหตุการณ์ 9/11 ,ได้เกิดเหตุวินาศกรรมช็อกโลกในสหรัฐอเมริกาขึ้น เมื่อกลุ่มอิสลามหัวรุนแรงอัลกออิดะห์ 19 คน ได้จี้อากาศยาน 4 ลำ ก่อนที่เหตุการณ์เลวร้ายจะอุบัติขึ้นในเวลาต่อมาเริ่มด้วยเครื่องบินลำแรกของสายการบินอเมริกันแอร์ไลน์ส เที่ยวบิน 11 ได้พุ่งชนอาคารด้านเหนือของตึกแฝด ในเวลา 08.46 น. เปลวเพลิงลุกท่วมชั้น ถัดมาในเวลา 09.03 น. เที่ยวบิน 175 ของสายการบินยูไนเต็ดแอร์ไลน์ส เข้าชนอาคารด้านใต้ของตึกแฝดอีกครั้ง เป็นเหตุให้อาคารทั้งสองถล่มลงมาภายในสองชั่วโมง,เหตุการณ์วุ่นวายที่เวิลด์เทรดเซ็นเตอร์ยังไม่ทันจบ เครื่องบินลำที่ 3 ของสายการบินอเมริกันแอร์ไลน์ส เที่ยวบิน 77 พุ่งเข้าชนส่วนหน้าอาคารของตึกกระทรวงกลาโหมสหรัฐฯ (เพนตากอน) ในเวลา 09.37 น. ส่วนเครื่องบินลำที่ 4 ของสายการบินยูไนเต็ดแอร์ไลน์ส เที่ยวบิน 93 ที่คาดว่าจะพุ่งชนทำเนียบขาวของสหรัฐฯ กลับตกลงในเขตท้องทุ่งเมืองแชงก์วิลล์ รัฐเพนซิลวาเนีย หลังจากที่ผู้โดยสารและลูกเรือพยายามขัดขวางแผนการของกลุ่มก่อการร้าย,เหตุวินาศกรรมในครั้งนี้ ทำให้ไม่มีผู้รอดชีวิตจากเครื่องบินทั้ง 4 ลำ แม้แต่คนเดียว ส่วนยอดผู้เสียชีวิตจากในตึกเวิลด์เทรดเซ็นเตอร์ อาคารเพนตากอน รวมถึงผู้อยู่บริเวณโดยรอบมีจำนวนทั้งสิ้น 2,996 คน และบาดเจ็บอีกกว่า 6,000 คน,ภายหลังจากเกิดเหตุ โอซามา บิน ลาเดน ผู้นำกลุ่มก่อการร้ายอัลกออิดะห์ ได้ออกมารับผิดชอบต่อเหตุการณ์ในครั้งนี้ โดยอ้างแรงจูงใจในการก่อเหตุว่า สหรัฐฯ เข้ารุกรานอัฟกานิสถาน หวังล้างแค้นกลุ่มอัลกออิดะห์ ซึ่งพักพิงอยู่ในตาลีบัน,11-M ระเบิดรถไฟ 4 ขบวน ใจกลางกรุงมาดริด แค้นรัฐฯ เข้าร่วมสงครามอิรัก,ถือเป็นอีกหนึ่งเหตุการณ์ที่น่าสลดที่สุดในประวัติศาสตร์สเปนก็ย่อมได้ เหตุการณ์เกิดขึ้นเมื่อช่วงเช้าตรู่ของวันที่ 11 มี.ค. 2547 ก่อนการเลือกตั้งของสเปนเพียงสามวัน เมื่อรถไฟกำลังจะเข้าเทียบสถานีอาโตชา ซึ่งเป็นสถานีรถไฟหลักของเมืองมาดริด เสียงระเบิดลูกแรกได้ดังขึ้น และอีกไม่กี่นาทีต่อมา ระเบิดลูกอื่นๆ ได้ระเบิดตามกันมา รวมทั้งสิ้น 14 ลูก บนรถไฟทั้ง 4 ขบวน ส่งผลให้รถไฟขาดออกเป็นท่อนๆ ฝุ่นฟุ้งกระจายไปทั่วบริเวณ การระเบิดรถไฟในครั้งนี้ มีผู้เสียชีวิต 200 คน และบาดเจ็บอีกประมาณ 1,500 คน,หลังจากเกิดเหตุเลวร้าย ชาวสเปนกว่า 11 ล้านคน ได้ออกมาเดินขบวนบนท้องถนนประณามผู้ก่อการร้าย ซึ่งก็คือกลุ่มอัลกออิดะห์ที่ออกมาประกาศตัวว่าเป็นผู้ลงมือก่อเหตุในครั้งนี้ เนื่องจากไม่พอใจที่รัฐบาลสเปนไปเป็นพันธมิตรกับสหรัฐอเมริกาและอังกฤษในสงครามอิรัก ทำให้พี่น้องมุสลิม ผู้บริสุทธิ์ล้มตายเป็นจำนวนมาก,นอกจากนี้ การก่อเหตุในครั้งนี้ ยังส่งผลกระทบไปสู่การเลือกตั้งครั้งใหญ่ที่มีอัตราผู้ใช้สิทธิ์เพิ่มขึ้นจากครั้งที่แล้ว และผลปรากฏว่า ประชาชนต่างเทเสียงให้กับพรรคฝ่ายค้าน ซึ่งมีนโยบายคัดค้านการเข้าร่วมสงครามมาโดยตลอด การก่อการร้ายครั้งนี้นับเป็นครั้งที่รุนแรงมากที่สุดครั้งหนึ่งที่เคยเกิดขึ้นในยุโรป และเป็นที่จดจำของใครหลายคนในชื่อของ ,11-M,ก่อการร้ายที่เลวร้ายที่สุด ระเบิดล้างแค้นอังกฤษรุกรานอิรัก-อัฟกานิสถาน,ย้อนหลังไปเมื่อ 10 ปีก่อน วันที่ 7 ก.ค. 2548 ในช่วงเวลาเร่งด่วนของเช้าวันหนึ่ง ได้เกิดเหตุระเบิดกลางกรุงลอนดอนขึ้น 4 ครั้งซ้อน ซึ่ง 3 ลูกแรกเกิดเหตุระเบิดในรถไฟใต้ดิน 3 ขบวน จากนั้นอีกครึ่งชั่วโมงรถประจำทางสองชั้นถูกระเบิดขึ้นเป็นครั้งที่ 4,จากฝันร้ายในครั้งนี้ เป็นเหตุให้มีผู้เสียชีวิต 56 ศพ และผู้ได้รับบาดเจ็บมากกว่า 700 คน โดยเหตุระเบิดครั้งนี้เกิดขึ้นเพียง 1 วัน หลังผู้คนในมหานครลอนดอนต่างพากันเฉลิมฉลอง เนื่องจากได้รับข่าวดีจากการได้รับเลือกให้เป็นเจ้าภาพจัดการแข่งขันกีฬาโอลิมปิกปี 2012 และกำลังอยู่ระหว่างจัดการประชุมสุดยอดผู้นำชาติอุตสาหกรรมชั้นนำของโลก (จี8) ในสกอตแลนด์,จากความสุขแปรเปลี่ยนเป็นความโศกเศร้าเพียงช่วงเวลาแค่ข้ามคืน โรงละครใหญ่ๆ ในย่านเวสต์เอนด์ทั้งหมดงดการแสดงชั่วคราว หน่วยราชการทั่วอังกฤษลดธงลงครึ่งเสา โดยวลาดิเมียร์ ปูติน ประธานาธิบดีแห่งรัสเซีย แสดงความเสียใจต่อการก่อเหตุครั้งนี้ และเรียกร้องให้ทุกประเทศร่วมกันต่อสู้กับผู้ก่อการร้ายระหว่างประเทศ ส่วนเจ้าโลกอย่างสหรัฐฯ ได้เพิ่มระดับเตือนภัยก่อการร้ายสำหรับระบบรถไฟและรถไฟใต้ดิน,อย่างไรก็ตาม ภายหลังเกิดเหตุไม่กี่ชั่วโมงกลุ่ม ,องค์กร อัลกออิดะห์ ญิฮาด ในยุโรป, ได้ออกแถลงแสดงความรับผิดชอบต่อเหตุการณ์ดังกล่าว โดยเหตุผลที่ทำให้พวกเขาตัดสินใจวางระเบิด คือ การล้างแค้นที่อังกฤษได้รุกรานอิรักและอัฟกานิสถาน, เดวิด คาเมรอน นายกรัฐมนตรีอังกฤษ กล่าวเมื่อครั้งรำลึก 10 ปีเหตุระเบิดลอนดอน,สังหารหมู่นอร์เวย์ น้ำมือยมทูตร้าย ผู้มีแนวคิดขวาจัด,ไม่ใช่เพียงแต่การก่อการร้ายเท่านั้น ยังมีเรื่องราวสุดสะเทือนขวัญจากเหตุการณ์ ,สังหารหมู่นอร์เวย์, ด้วยน้ำมือยมทูตสุดโหดนามว่า แอนเดอร์ส เบห์ริง เบรวิก หนุ่มคลั่งอุดมการณ์แนวคิดขวาจัด โดยลงมือก่อเหตุครั้งแรกจากการวางระเบิดสำนักราชการหลายแห่งในกรุงออสโล เมื่อวันที่ 22 ก.ค. 2554 แรงระเบิดทำให้มีผู้เสียชีวิต 7 ศพ และได้รับบาดเจ็บกว่า 10 ราย จากนั้นราวสองชั่วโมงต่อมา เบรวิก แต่งกายในชุดตำรวจ โดยสารเรือไปยังเกาะอูโทยา ซึ่งเป็นที่ตั้งของค่ายเยาวชนฤดูร้อนประจำปีของพรรคแรงงานนอร์เวย์,เมื่อเบรวิกมาถึงเกาะ ได้แสดงตนเป็นตำรวจโดยให้เยาวชนกว่า 600 คน มารวมตัวอยู่รอบตัวเขา ก่อนที่เบรวิกจะชักอาวุธปืนกราดยิงอย่างไม่เลือกหน้า ทำให้มีผู้เสียชีวิต 69 คน ซึ่งส่วนใหญ่เป็นเยาวชนที่มาเข้าค่ายในครั้งนี้ รวมถึงยังมีผู้เสียชีวิตเป็นหญิงชาวไทยอีก 1 รายด้วย,หลังจากนั้น ได้มีการเปิดเผย แถลงการณ์ยาว 1,500 กว่าหน้าของเบรวิก ชื่อว่า 2083 การประกาศอิสรภาพของยุโรป ซึ่งถูกโพสต์ก่อนเกิดเหตุเพียงไม่กี่ชั่วโมง โดยในแถลงการณ์ของเขาเปิดเผยถึงแนวคิดทางการเมืองหลายแนวคิด รวมทั้งการสนับสนุนลัทธิอนุรักษนิยมทางวัฒนธรรม ประชานิยมฝั่งขวา และอธิบายถึงความจงเกลียดจงชังต่อศาสนาอิสลาม นอกจากนี้ ในรายงานของตำรวจ ยังเผยว่า เบรวิก เตรียมปฏิบัติการมานาน 2 ปี พร้อมทั้งยังตั้งบริษัทเกษตรไว้ซื้อปุ๋ยทำระเบิดเพื่อการนี้โดยเฉพาะด้วย,ตูมสนั่นบอสตันมาราธอน จากฝีมือสองพี่น้องผู้ชิงชังอเมริกา,อีกหนึ่งเหตุการณ์สะเทือนโลก ,ระเบิดบอสตันมาราธอน, เหตุสะเทือนขวัญครั้งนี้เกิดขึ้นเมื่อวันที่ 15 เม.ย. 2556 ในมหกรรมแข่งขันวิ่งมาราธอนรายการใหญ่ ใจกลางนครบอสตัน รัฐแมสซาชูเซตส์ ขณะที่ นักวิ่งหลายพันคนวิ่งตรงไปยังจุดเส้นชัยบนถนนบอยล์สตัน จู่ๆ ก็มีระเบิดดังสนั่นไปทั่วบริเวณ ถัดจากระเบิดตูมแรกเพียง 12 วินาที ระเบิดลูกที่สองทำงานอีกครั้ง โดยระยะห่างระหว่างระเบิดทั้งสองลูกห่างกันเพียง 1 ช่วงตึกเท่านั้น ส่วนบรรดานักวิ่ง และฝ่ายจัดการแข่งขันต่างวิ่งหนีหาที่ปลอดภัยกันอลหม่าน,ด้วยแรงระเบิดซึ่งดัดแปลงจากหม้อต้มความดัน ที่ถูกฝังไว้บริเวณเส้นชัยของการแข่งขัน ทำให้มีผู้เสียชีวิต 3 ศพ บาดเจ็บ 264 คน ในจำนวนนี้ 17 คนต้องสูญเสียอวัยวะ ถัดมาอีก 2 วัน (17 เม.ย.2556) ตำรวจเผยภาพคนร้ายที่บันทึกได้จากกล้องวงจรปิด โดยพบว่า ผู้ก่อเหตุเป็นชาย 2 คนแบกเป้ปะปนเข้าไปกับผู้ร่วมงานมาราธอน ซึ่งผู้ก่อเหตุทั้งคู่เป็นพี่น้องกัน ผู้พี่มีชื่อว่า ทาเมอร์ลัน ซาร์นาเยฟ อายุ 26 ปี และผู้น้องชื่อว่า โซการ์ ซาร์นาเยฟ อายุ 19 ปี,จากนั้น 2 พี่น้องได้หลบหนีจากที่เกิดเหตุ และสังหารเจ้าหน้าที่ตำรวจ 1 นาย ก่อนที่ทาเมอร์ลันจะถูกยิงเสียชีวิตระหว่างยิงต่อสู้กับตำรวจ ส่วนโจการ์ถูกยิงได้รับบาดเจ็บ กระทั่งถูกต้อนจนมุมและถูกจับกุมใน 4 วันต่อมา โดยผู้น้องให้การกับเจ้าหน้าที่ว่า ตนและพี่ต่อสู้เพื่อล้างแค้นให้พี่น้องมุสลิมทั่วโลกที่ถูกกดขี่ จากการที่สหรัฐฯ ก่อสงครามอิรักและอัฟกานิสถาน ต่อมาในวันที่ 15 พ.ค.2558 คณะลูกขุนสหรัฐอเมริกา ตัดสินให้ลงโทษประหารชีวิตนายโซการ์ ซาร์นาเยฟ ด้วยวิธีฉีดยาพิษ, โซการ์ กล่าวขอโทษต่อเหยื่อและครอบครัวของผู้เสียชีวิตก่อนรับโทษประหาร,ทีมข่าวเฉพาะกิจไทยรัฐออนไลน์ ขอไว้อาลัยแด่ผู้เสียชีวิตทั้ง 5 เหตุการณ์นี้ และโศกนาฏกรรมอื่นที่ไม่ได้เอ่ยถึง ณ ที่นี้ด้วย.
ย้อนรำลึกการก่อการร้าย และเหตุวินาศกรรมสุดสะเทือนขวัญ ที่เชื่อว่าคนทั้งโลกยังจดจำฝังใจแบบไม่มีวันลืมเลือน จะมีเหตุการณ์ใดบ้าง ลองติดตามกันได้ที่นี่
ก่อการร้ายฝรั่งเศส,ฝรั่งเศส,ปารีส,ก่อการร้าย,ทีมข่าวเฉพาะกิจไทยรัฐออนไลน์,ระเบิด,ตัวประกัน,สนามกีฬา,ร้านอาหาร,กลุ่มก่อการร้าย,ภาวะฉุกเฉิน,เวิร์ดเทรดถล่ม,ตึกเวิร์ดเทรดเซ็นเตอร์ถล่ม,9/11,11-M,ระเบิดรถไฟมาดริด,ระเบิดลอนดอน,อัลกออิดะห์,สังหารหมู่นอร์เวย์,ยิงกราดนอร์เวย์,ไทยรัฐ,ระเบิดบอสตันมาราธอน,วินาศกรรม,ข่าวต่างประเทศ,ข่าว,ไทยรัฐออนไลน์,ก่อวินาศกรรม,ระเบิดบอสตัน,ตึกเวิลด์เทรดเซ็นเตอร์,เครื่องบินชนตึก,เหตุวินาศกรรม,วางระเบิด,กราดยิงที่ฝรั่งเศส,ระเบิดฝรั่งเศส